**Planprogram for utarbeiding av**

**Kommunedelplan løyper**

**i Gausdal kommune**

1. **BAKGRUNN OG FORMÅL**

**1.1 Bakgrunn**

Gjeldende løypeplan, som er en del av Lokal forskrift for bruk av motorkjøretøyer i utmark og på islagte vassdrag i Gausdal kommune ble vedtatt av Gausdal kommunestyre 26.11.91 og revidert 09.06.98. Det har vært foretatt noen endringer i løypeplanen etter den tid, men det begynner å bli noen år siden man har hatt en fullstendig revisjon av løypeplanen. Gjennom disse årene har det skjedd mye når det gjelder; interessen for å gå på ski, kvalitet og omfang av preparerte løyper, reiselivssatsing og hytteutbygging og hytteeiernes og turistenes preferanser. I tillegg har man i Gausdal kommune fått store arealer vernet gjennom prosessen med etablering av Langsua Nasjonalpark. Gausdal kommune har derfor sett behov for å revidere løypeplanen og i sak 55/13 vedtok Planutvalget i Gausdal at arbeidet med revisjon av løypeplanen skulle iverksettes.

Planutvalget nedsatte ei arbeidsgruppe som skulle se på fremtidig status til løypeplan i Gausdal kommune. Arbeidsgruppa som består av leder av planutvalget, samt 3 representanter fra administrasjonen (landbruk, plan og miljø) har foreslått at løypeplanen for Gausdal kommune utarbeides som en kommunedelplan. Dette med hjemmel i § 11-1 i Plan- og bygningsloven, hvor det står at det kan utarbeides kommunedelplan for bestemte områder, temaer og virksomhetsområder.

Løypeplanen skal avklare forhold knyttet til bruk av motorkjøretøyer i utmark til oppkjøring og preparering av løyper. Hjemmelsgrunnlaget for Løypeplanen er Nasjonal forskrift for bruk av motorkjøretøyer i utmark og på islagte vassdrag § 3, 3. ledd hvor det står at kommunestyret kan gi bestemmelser om kjøring som er nevnt i § 3 b-g herunder om områder, traseer, sesonglengde, tidspunkter for kjøring, utstyr m.v. Under § 3 bokstav c og e ) står det at - *Motorkjøretøy kan på vinterføre nyttes til c) transport som er nødvendig for drift av turistanlegg (overnattings- og serveringssteder) som ikke ligger til brøytet bilveg, e)opparbeiding og preparering av skiløyper og skibakker for allmennheten og for konkurranser når det foretas av kommuner, hjelpekorps, idrettslag, turlag eller turistbedrifter* .

Kommunedelplan løyper i Gausdal kommune vil ikke være en del av Kommuneplanens arealdel og vil følgelig ikke være juridisk bindende i forhold til arealdisponering. Bruk av motorkjøretøyer i utmark krever videre grunneiers tillatelse, jf motorferdsellovens § 10.

Iht *§ 11-13.* i Plan og bygningsloven skal det utarbeides planprogram. Planprogrammet skal bl.a gjøre rede for formålet med arbeidet, planprosess med frister og deltagelse og opplegg for medvirkning. Planprogrammet skal legges ut på høring.

**1.2 Formål**

Planarbeidet skal føre frem til ny og fremtidsrettet Løypeplan for Gausdal kommune - behandlet og vedtatt som kommunedelplan med hjemmel i Plan og bygningsloven ( Pbl) og Nasjonal forskrift for bruk av motorkjøretøyer i utmark og på islagte vassdrag.

Fysisk aktivitet, rekreasjon og trening er svært viktig i et folkehelseperspektiv. Ny løypeplan for Gausdal kommune skal derfor sikre muligheten for et godt og bredt tilbud av løyper for både befolkningen og tilreisende i Gausdal kommune. Dette være seg både skiløyper og løyper for hundekjøring. Planarbeidet og ny løypeplan må videre avklare andre behov for løypetrasere, det være seg transportløyper til turistbedrifter som ikke ligger til brøytet bilveg og forsvarets treningsløype for motorkjøretøy ved Kittilbu.

Ny løypeplan i Gausdal må være fremtidsrettet. Man ser at svært mange ønsker å gå på ski og svært mange benytter skiløypene i dag. Det viser seg også at for mange som investerer i hytter i området, så er gode skiløyper avgjørende for hvor de vil bygge. Mange turister kommer også til Gausdal for å gå på ski. I et næringsperspektiv er derfor et godt utbygd løypenett viktig.

Det er videre viktig at det blir tatt hensyn til natur- og miljøverdier i arbeidet med ny løypeplan og at man har et differensiert tilbud med preparerte løyper der det er stor utfart og kvista turløyper i de indre og mer sårbare fjellområdene. Store deler av Gausdal Vestfjell er vernet gjennom opprettelsen av Langsua Nasjonalpark. I tillegg til nasjonalparken er det også store områder som er vernet som landskapsvernområde og naturreservat og det er viktig man i planprosessen involverer vernemyndigheten og at ny løypeplan ivaretar formålet med vernet og er i tråd med vernebestemmelsene. For å få en god løypeplan er det videre viktig å involvere løypelag, idrettslag, turistdestinasjonene og brukerne på en god måte.

**2. PROSESS, ORGANISERING OG MEDVIRKNING**

**2.1 Prosess**

Vedtak om iverksetting av arbeid med ny Løypeplan Oktober 2013

Utarbeide planprogram – Planprogram på høring Januar - februar 2014

Varsel om oppstart av planarbeid Februar 2014

Frist innspill til planprogram og innspill til ny løypeplan 30. mars 2014

Godkjenning av planprogram April 2014

Utarbeide forslag til ny løypeplan: vurdering av innspill til

løypeplan, herunder drøfting og møter med parter i saken. April – mai 2014

Første gangs politisk behandling og utlegging av forslag til

Løypeplan til høring Juni 2014

Frist innspill til planforslag August 2014

Behandling av innspill til plan og fremlegging av plan

for politisk sluttbehandling September 2014

**2.2 Organisering**

* Kommunestyret – Prosjekteier og vedtaksmyndighet
* Planutvalget - Styringsgruppe og planmyndighet
* Arbeids gruppe - - Leder for planutvalget og 3 representanter fra administrasjonen

 (landbruk, plan, miljø),

* Sekretariat – Landbrukskontoret i Lillehammerregionen og Teknisk enhet.

Planutvalget i Gausdal er planmyndighet og legger planprogrammet ut på høring. Det er også Planutvalget som godkjenner endelig planprogram. Planutvalget i Gausdal tar forslag til ny løypeplan opp til 1. gangs behandling og legger ut forslaget på høring. Ny løypeplan legges frem for endelig behandling i Kommunestyret.

Det er satt ned ei arbeidsgruppe bestående av leder for planutvalget og 3 representanter fra administrasjonen (landbruk, plan, miljø), men det er Rådmannen som legger frem Kommunedelplan for løyper for politisk behandling.

**2.3 Medvirkning**

For at man skal lykkes med å få en god og fremtidsrettet løypeplan er det viktig med god medvirkning fra følgende grupper:

- lag og foreninger som står for oppkjøring av skiløyper , det være seg idrettslag, løypelag og løypekomiteer m. fl,

- brukerne av løypene -enten det er til trening, rekreasjon eller konkurranse-,

- rettighetshavere og forvaltningsmyndighetene for ulike verneområder – f. eks Fjellstyret/Statskog, styret for Langsua nasjonalpark og Fylkesmannen i Oppland.

Planprosessen følger bestemmelsene i Plan og bygningsloven og planprogrammet legges ut på høring. I planprosessen har man lagt avgjørende vekt på at det skal være rikelig med tid og muligheter for å komme med innspill, og tid til drøftinger og avklaringer av de innspillene som kommer i denne fasen frem til forslag til løypeplanen legges fram for 1. gangs behandling . Dette for at man skal ha et så godt grunnlag som mulig for å utarbeide forslaget til ny løypeplan som skal legges ut på høring.

I forbindelse med varsel om oppstart og utsending av planprogrammet på høring vil også gjeldende løypeplan bli sendt ut som et grunnlag for å komme med innspill til ny løypeplan. Gjeldende løypeplan er et godt utgangspunkt og det vil variere fra område til område i hvor stor grad det er behov og ønskelig med endringer. I områder hvor løypeplanen berører verneområder ; Langsua nasjonalpark , landskapsvernområder og naturreservater vil innspill og forslag til ny løypeplan bli gjennomgått med forvaltningsmyndigheten for disse verneområdene.

 **3 INNHOLD**

Gjeldende løypeplan var en del av Lokal forskrift for bruk av motorkjøretøyer i utmark og på islagte vassdrag i Gausdal kommune og i forbindelse med de verneprosessene som har vert gjennomført de siste årene har gyldighetsområdet for den lokale forskriften blitt svært begrenset og derfor ønsker Gausdal kommune at ny Løypeplan behandles som en kommunedelplan. Hjemmelsgrunnlaget for bestemmelsene om oppkjøring og preparering av løyper er § 3, 3. ledd i Nasjonal forskrift for bruk av motorkjøretøyer i utmark og på islagte vassdrag.

I gjeldende plan har de ulike løypene vert definert som:

*- Preparert løype. Løyper som kan prepareres med løypemaskin eller snøscooter og som kan kjøres jevnlig.*

*-Stikka løype. Løyper som er merket med stikker. Kan kjøres for ettersyn av stikkinga.*

*-Stikka DNT løype. Løype som er merket med stikker av Den Norske Turistforening. Kan kjøres for ettersyn av stikkinga.*

*-Transportløype. Løyper der det kan foregå transport som er nødvendig for drift av turistanlegg som ikke ligger til brøytet bilveg. Løypene kan stikkes.*

*-Hundeløype. Løyper spesielt tilpasset trekkhundkjøring og kan kjøres etter behov. Trekkhundløypene skal ikke prepareres maskinelt i tida mellom 15. april og frem til det er barmark om våren. Løypene kan stikkes*

*-Beltevognløype. Løype som Sambandsregimentet på Jørstadmoen kan bruke ved opplæring av beltevognsjåfører.*

En definering av ulike type løyper vil bli videreført i den nye planen. Bruken av Beltevognløype for forsvaret har endret seg siden gjeldene løypeplan ble vedtatt og videre behov og hjemmel for å videreføre denne type «treningsløype for motorkjøretøy» må derfor avklares i arbeidet med ny løypeplan.

Det vil bli utarbeidet planbestemmelser til den nye løypeplanen herunder områder, trasèer, sesonglengde, tidspunkt for kjøring, utstyr for preparering m.v.

**4 ØKONOMI**

**Tiltak Kostnad**

Utarbeiding av plan 60.000,-

Digitale kart 20.000,-

Annonsering 5.000,-

Møter 10.000,-

Trykking kart 5.000,-

**Sum 100.000,-**

**5 KONSEKVENSUTREDNING**

Etter motorferdselslovens § 1 er formålet med loven « ut fra et samfunnsmessig helhetssyn å regulere motorferdselen i utmark og vassdrag med sikte på vern av naturmiljøet og fremme trivselen». Av forarbeidene til loven fremgår at begrepet «naturmiljø» skal forstås i videste betydning. Det omfatter både naturlandskap med mark, planteliv og dyreliv og andre miljøverdier som ren luft, rent vann, landskap stillhet og ro. Formuleringen «fremme trivselen» innebærer også at loven også skal ta sikte på å tilgodese rekreasjonsverdier, friluftsliv og naturopplevelser. Saker etter motorferselloven skal videre behandles etter Lov om forvaltning av naturens mangfold (Naturmangfoldloven).

Gjennom de verneprosessene som har vært gjennomført i forbindelse med opprettelsen av Langsua Nasjonalpark og tilhørende verneområder er det gjort et omfattende utredningsarbeid knyttet til ulike verneverdier og verneverdiene er vurdert i forhold til bestemmelsene om motorferdsel i vernebestemmelsene. Det vil videre være en tett dialog med vernemyndighetene i forbindelse med arbeidet med ny løypeplan.

Planmyndigheten mener derfor at hensynet til natur og naturmiljø vil bli ivaretatt gjennom vurderinger etter Motorferdselloven og Naturmangfoldloven, og at verneverdiene og konsekvensene er tilstrekkelig kartlagt og vurdert i forbindelse med verneplanprosessen som ble gjennomfør i forbindelse med opprettelsen av Langsua nasjonalpark. Planmyndigheten legger derfor ikke opp til at det gjennomføres egen konsekvensutredning for dette planarbeidet.